Mariann Fischer Boel (V), 2003-10-24:
Hr. Ole Vagn Christensen og jeg må være fra nogenlunde samme årgang, for jeg kan høre, at hr. Ole Vagn Christensen stadig væk har de madpakker i erindring, som man i begyndelsen af 1950'erne kunne få udleveret på skolerne.
Og jeg kan konkludere på hr. Ole Vagn Christensens kommentar, at det ikke virkede, og det er stort set den samme erindring, jeg har om de muligheder, der var på det tidspunkt for en gratis bespisning i samtlige danske folkeskoler.
Jeg ved ikke, om jeg skal gentage regeringens målsætning om samarbejde om muligheder for at give den vejledning, den rådgivning via det rejsehold, som vi har etableret, til samtlige skoler, uddannelsesinstitutioner, børneinstitutioner, hvis de har et ønske om at etablere en bespisningsordning i samarbejde med de parter, som normalt skal bære sådan en ordning igennem og altså ikke fæster lid til en færdig model, som kommunerne får trukket ned over ørene.
I de bestræbelser, regeringen gør sig på at bekæmpe fedmeproblemerne, har vi jo klart tilkendegivet, at vi ikke kan løse det problem alene i Fødevareministeriet.
Man bliver simpelt hen nødt til at have nogle samarbejdspartnere
, og derfor har vi lagt op til partnerskaber med andre grupper og organisationer, som kan være interesseret i at bidrage til, at vi får løst problemerne.
Jeg synes, vi har set nogle utrolig spændende udspil.
Vores store organisationer og Kræftens Bekæmpelse er positive og medspillere i 6 om dagen-kampagnerne, og DSB er nu gået ind med ønske om at kunne servere mere sundhedsrigtig kost i tog og på banegårde.
Til hr. Martin Lidegaard i forbindelse med egenkontrol, ja, der er jo den diskussion, at vi kan løbe ind i virksomheder, som ikke er medlem af en organisation, der leverer det materiale, som de enkelte virksomheder bruger i deres egenkontrolprogrammer.
Der eksisterer jo i meget, meget stort omfang de her branchekoder for, hvordan man håndterer situationen.
et samarbejde i et fornuftigt omfang mellem de kontrollører, der kommer ud i virksomheden, og de enkelte virksomhedsejere, hvis de har behov for hjælp til udformning af, hvordan deres egenkontrolprogrammer kan se ud.
Fru Ritt Bjerregaard er bekymret med hensyn til kontrollen.
Nu er der jo ikke med den fødevarepolitiske redegørelse lagt op til, at vi skruer ned for blusset for så vidt angår kontrol.
Vi flytter altså ikke penge fra kontrolsiden over til ernæringssiden.
Det er der absolut ikke tale om; der er faktisk ikke ændret i bevillingerne til fødevarekontrol i forbindelse med finansloven, så det står jeg sådan set lidt uforstående over for, hvis det er en bekymring på basis af forskellige nye tiltag.
Vi er stadig væk meget optaget af, hvordan vi anvender vores indsats på kontrolområdet, og som sagt fokuserer vi i langt større udstrækning, end det har været tilfældet tidligere. Med hensyn til GMO, og det er også et svar til hr. Keld Albrechtsen, arbejder vi jo i øjeblikket nationalt med vores strategi, hvor det har været et kraftigt ønske fra regeringens side med en ansvarsplacering og en mulighed for, at vi så kan give en erstatning til dem, der uforvarende kommer i klemme.
De retlige problemer forstår jeg, at ordførerne skulle være informeret om fra miljøministeren.
Til sidst til hr. Kristen Touborg: Jamen det er indlysende klart, at uvarslede besøg fortsat vil være en del af den kontrolstrategi, som vi bruger fra Fødevareministeriets og fødevaredirektoraternes side.